  Майя Бывальцева Шыр висёнэн (ГЛПС) черлан учыръёс Удмуртиын 5 но ӝыны поллы кулэсмизы. Со сярысь ивортэ Роспотребнадзорлэн элькунъя управлениезлэн пресс-службаез. 2017-тӥ арын нырысетӥ кварталын 35 черлан учыр пусъемын, кылем арын та дыр ӵоже ик 200 пала вал. «Озьы ке но, ГЛПС ласянь эпидемиологи югдур Удмуртиын сюлэмшугъяськытӥсь кыле. Туннэ нуналлы кышкытлыко интывылъёс пӧлы пыро Сюмси, Ува, Якшур-Бӧдья, Алнаш, Пичи Пурга ёросъёс, Ижкар, Сарапул но Можга», — пусъё управлениын. Таяз арын тросгес луизы юртъер котырын черлан учыръёс — со 47 процентаз учыръёсын пусъемын (кылем арын — 34,5 процентаз учырын). Нюлэскын дыръязы через кутӥзы 17,6 процентэз висисьёс, 14,5 процентэз — сад-бакчаын. Роспотребнадзорлэн элькунъя управлениез тодэ вайытэ: Адямилы вирус паласькыны быгатэ чер нуллӥсь шыръёслэсь ку вылысь яраос пыр, ыметӥ но ныретӥ. Адями ӵемгес черла шыръёс ветлэм бервылын кыллем но миськымтэ сиён-юонъёсты сиыса яке киосты миськытэк сиськыку. Озьы ик вирус тузонэн шокаку мугоре шедьыны быгатэ. Тегъёс: Тазалык Ижкар Роспотребнадзор висён Удмуртия  